Burgemeester in sop oor ‘geld en aanranding’Truman Prince. Foto: http://whoswho.co.za/ Jabu Mfusi, woordvoerder van die ANC se Wes-Kaapse uitvoerende komitee, het gesê die ANC het behoorlike riglyne waarvolgens al sy takke en leiers geld vir die party se werk moet insamel en Prince was ten volle bewus van hierdie riglyne. “Die ANC bevestig dat hy bewus is van die bewerings teen Prince dat hy ŉ polisiebeampte aangerand het. Daar sal terugvoer gegee word op die beplande vergadering met Prince oor die nodige stappe wat gedoen sal word,” het Mfusi gesê. “Die ANC verwag die hoogste vlak van dissipline en toegewydheid van sy leiers en lede, gegrond op sy grondwet, beleidstellings en riglyne.” Phumzile van Damme, die DA se nasionale woordvoerder, het vroeër Sondag gesê die DA het ŉ aanklag van bedrog teen Prince aanhangig gemaak nadat hy “verkrygingsprosesse blatant probeer manipuleer het sodat ’n gedeelte van die wins na die ANC se verkiesingsveldtog in Beaufort-Wes sal gaan”. Sy het ook gesê dat ŉ aanklag teen Prince aanhangig gemaak is weens die aanranding van ŉ vrouepolisiebeampte. “Die DA het verneem dat beeldmateriaal van die voorval bestaan en dat dit teen burgemeester Prince gebruik sal word in die strafregtelike verrigtinge. ŉ Doktersverslag van die ernstige beserings wat die polisiebeampte opgedoen het, sal ook as bewys ingedien word.” Prince het glo die polisiebeampte van Leeu Gamka, naby Beaufort-Wes, aangerand toe sy hom vir ŉ spoedoortreding van die pad afgetrek het. “Mnr. Prince het glo in ŉ voertuig van Safa [die Suid-Afrikaanse Sokkervereniging] gery in wie se uitvoerende raad hy dien,” het Van Damme gesê. “Dit is ŉ skande dat iemand met so ŉ rekord van strafregtelike gedrag enigsins ŉ openbare amp beklee, om nie eens te noem die ANC se uitvoerende burgemeester van ŉ groot dorp te wees nie. Die ANC in Luthuli-huis moet Prince onmiddellik skors en ophou om sy strafregtelike gedrag te beskerm,” het Van Damme gesê.